Nicolai Wammen (S), 2003-03-13:
Retten til GMO-frie fødevarer, tryghed for forbrugerne og beskyttelse af den danske natur og fauna er nøgleordene for Socialdemokraterne, når det gælder GMO-debatten.
At åbne for genmodificerede organismers indtog i vores landbrugsproduktion er et meget stort skridt, som kræver grundig omtanke.
For Socialdemokraterne er det helt springende punkt, at vi sikrer, at dansk landbrug, og herunder økologisk landbrug, fortsat kan producere og eksportere GMO-frie produkter, som forbrugerne kan have tillid til, og som har en fremtid på markedet.
Eller med andre ord: Vi vil ikke ofre styrkerne ved dagens og fremtidens økologiske og konventionelle landbrug
på et GMO-alter.
På samme tid skal vi dog være åbne over for debatten, nuancerne og de fordele, som nogle genmodificerede afgrøder kan indeholde. Vi skal ikke afskære os fra fremtidens muligheder
Men det er afgørende, at danske som udenlandske forbrugere skal have vished for, at GMO-frie produkter vitterlig er GMO-frie, at der er tale om et reelt valg og en reel tryghed.
Vi skal kort sagt bevare den store tillid til de danske fødevarers sikkerhed og kvalitet, som vi har brugt så mange år på at opbygge.
I den forbindelse er det helt centralt, at vi retter fuld opmærksomhed mod problemerne omkring det at dyrke genetisk modificerede afgrøder i nærheden af konventionelle og økologiske afgrøder.
Vi har samtidig brug for mere viden om en lang række GMO-afgrøders virkninger, og vi har ikke mindst brug for en EU-Kommission, som ikke stikker hovedet i busken, men som står ved sit ansvar i forhold til klare, kontante og fælles EU-regler på dette område.
Alle i EU, også landene, har et ansvar.
Det er derfor vigtigt, at Danmark i lighed med syv andre lande opretholder moratoriet mod gensplejsede afgrøder og dermed sætter processen under pres.
Socialdemokraterne skal på den baggrund opfordre Folketinget til med al kraft at stå for en offensiv dansk linje.
Det gælder også spørgsmålet om mærkningen af GMO-holdige varer.
Her ønsker Socialdemokraterne mere klare, mere skrappe og mere forbrugervenlige regler.
Vi skal kort sagt som forbrugere let kunne vælge og fravælge GMO-holdige fødevarer. Såfremt der på et tidspunkt gives mulighed for at anvende GMO-afgrøder i Danmark, er det for Socialdemokraterne afgørende, at det sker på baggrund af en meget streng fortolkning af sikkerhed og beskyttelse af forbrugere og den danske natur.
Vi sætter i den forbindelse store spørgsmålstegn ved fornuften i at anvende nogen af de GMO-afgrøder, som også har været omtalt i dag, på danske marker.
Hertil kommer, at vi skal sikre mod spredning af genmodificeret pollen.
Det kræver, at der er tilstrækkelig fysisk afstand mellem marker, hvor der dyrkes genmodificerede afgrøder, og den konventionelle og økologiske landbrugsproduktion.
Der skal være forsvarlige karantæneperioder, fra en mark har været gensplejset, til der kan dyrkes gensplejsningsfrit.
Og der skal være klare retningslinjer for håndtering af udstyr og maskiner.
Samtidig må det også være klart, at de ekstra omkostninger, der følger af GMO-produktion, alene skal bæres af GMO-producenten, og ikke af de konventionelle eller økologiske landbrug, samt at vi får orden på erstatningsproblematikken.
Det er helt afgørende, at vi inden for de gældende og fremtidige EU- og danske regler får etableret de retningslinjer, der sikrer den bedst mulige fødevaresikkerhed og en fortsat beskyttelse af den konventionelle og økologiske produktion, så dansk landbrug også i fremtiden kan være garant for sunde og gode fødevarer, som folk har tillid til, at dansk natur og fauna beskyttes, og at danske og europæiske forbrugere kan føle sig trygge.
Derfor deler vi forslagsstillernes bekymring, men vi kan ikke i den udformning, forslaget har her, støtte det.
Vi ser derimod frem til en spændende udvalgsbehandling samt til, at ministeren inden for kort tid præsenterer nogle bud på de her meget vigtige spørgsmål.